Malcolm Allen (pêl-droediwr)

Cyn chwaraewr pêl-droed a sylwebydd Cymreig yw Malcolm Allen (ganed 21 Mawrth 1967). Chwaraeodd dros Watford, Aston Villa, Norwich City, Millwall, Newcastle United a Stevenage Borough. Cynrychiolodd Gymru 14 gwaith rhwng 1986 a 1993.

Bywgraffiad
110px|bawd|chwith|Malcolm Allen - Hunangofiant
Ganed Allen yn Neiniolen, Gwynedd a mynychodd Ysgol Brynrefail. Dechreuodd ei yrfa pêl-droed gyda Watford, gan arwyddo fel prentis yng Ngorffennaf 1983, cyn troi'n broffesiynol ym Mawrth 1985. Sgoriodd unig gôl Watford yn rownd derfynol Cwpan Ieuenctid Lloegr ym 1985. Chwaraeodd a sgoriodd dros y Hornets yn rownd gyn-derfynol Cwpan Lloegr yn erbyn Tottenham Hotspur ym 1987, ac mewn 19 ymddangosiad yng nghystadleuaeth y gwpan, sgoriodd wyth gôl. Benthycwyd Allen gan Aston Villa ym Medi 1987 gan reolwr newydd Watford, Dave Bassett, ac ymunodd â Norwich am ffi o £175,000 yn Awst 1988. Tra gyda Norwich, sgoriodd pedair gôl a thorri record y clwb, yn eu buddugoliaeth o 8–0 yn erbyn Sutton United ym mhedwaredd rownd Cwpan Lloegr. Dyma oedd un o dymhorau mwyaf llwyddiannus Norwich erioed, gan iddynt ddarfod yn bedwerydd yn y gynghrair a chyrraedd rownd gynderfynol Cwpan Lloegr.

Ym 1989, bu dadl rhwng Allen a David O'Leary a gychwynnodd ffrae yn stadiwm Highbury Arsenal. Cododd O'Leary Allen i fyny wrth ei war, a'i gario sawl lathen cyn i'r heddlu ymyrryd, derbyniodd Arsenal gosb o £20,000.

Ymunodd Allen â Millwall ym Mawrth 1990 am £400,000, gan dreulio tair blynedd yno cyn symud i Newcastle United am £300,000 yn Awst 1993. Ymddeolodd wedi iddo gael anaf, yn 28 oed, yn Rhagfyr 1995.

Cynrychiolodd Gymru yn y tîm iau, y tîm B, ac ar lefel rhyngwladol llawn. Derbyniodd ei gap llawn cyntaf pan oedd yn 18 oed, wedi iddo ond chwarae dim  ond ychydig o gemau clwb hŷn, gan ymddangos ar y cae ar 25 Chwefror 1986 pan guront  Sawdi Arabia o 2-1 yn Riyadh. Derbyniodd 14 cap hŷn i gyd, gan wneud ei ymddangosiad rhyngwladol olaf ar 17 Tachwedd 1993, yn y gêm siomedig yn erbyn Rwmania ym Mharc yr Arfau, pan gollodd Cymru o 2-1 gan fethu a chymhwyso ar gyfer Cwpan y Byd FIFA 1994.

Yn Awst 2006, roedd Allen yn y llys, wedi iddo gael ei gyhuddo o drais.Ex-footballer admits kicking girl Yn Ebrill 2008, derbyniodd dedfryd ohiriedig a chael ei wahardd rhag gyrru wedi iddo gyfaddef ei fod wedi gyrru ar ôl yfed deg peint o gwrw.

Erbyn hyn maen Allen yn ymddangos yn gyson fel sylwebydd ar y rhaglen deledu Sgorio, ynghyd â John Hartson a Dai Davies, yn ogystal â sylwebu ar gemau pêl-droed yn fyw ar ran Radio Cymru a Radio Wales.

Cyhoeddwyd ei hunangofiant gan Y Lolfa yn 2009.

Llyfryddiaeth
Canary Citizens, Mark Davage, John Eastwood, Kevin Platt, Jarrold Publishing, (2001), ISBN 0-7117-2020-7

Cyfeiriadau

Dolenni allanol
Gwybodaeth gyrfaol ar ex-canaries.co.uk

Categori:Genedigaethau 1967
Categori:Pêl-droedwyr o Gymru
Categori:Pêl-droedwyr rhyngwladol Cymru
Categori:Hyfforddwyr o Gymru
Categori:Hyfforddwyr pêl-droed
Categori:Cyflwynwyr teledu o Gymru
Categori:Pobl o Wynedd
Categori:Pobl addysgwyd yn Ysgol Brynrefail